als_Latn dik_Latn sag_Latn
Në një ceremoni rasti në fshatin Sfeçël të Podujevës u përurua depoja për ruajtjen e kulturave perimtare në gjendje të freskët. Ky objekt mjaftë i rëndësishëm u financua në mënyrë të përbashkët nga pronari kësaj depoje Bekim Vokrri dhe organizata nga Zvicra HPK (Hortikultural Promotion in Kosova). Të dy palët kanë investuar me nga 50 %.
Me këtë rast drejtori i Drejtorisë për Bujqësi, Pylltari dhe Zhvillim Rural Vezir Januzi e ka falënderuar donatorin zviceran për këtë mbështetje financiare që i ka dhënë këtij fermeri mjaftë të suksesshëm në mbjelljen dhe deponimin e kulturave perimtare. Po ashtu ai e inkurajoi edhe fermerin, përkatësisht kompaninë bujqësore “Albini” për sukseset e tyre në veprimtarinë bujqësore, duke i vërë në theks përparimet e dukshme në këtë sferë që janë duke ndodhur në komunën e Podujevës. “Komuna e Podujevës është gjithmonë e gatshme tu vijë në ndihmë fermerëve llapjan me aq mundësi sa ka. Përpjekjet tona do të jenë të vazhdueshme për ta ngritur edhe më lartë nivelin e zhvillimit të bujqësisë e blegtorisë në komunën tonë”, ka thënë më tej drejtori Januzi.
Në anën tjetër menaxheri i projektit të HPK-së nga Zvicra Heini Conrad tha se ne jemi të kënaqur që kemi mundësi të financojmë projekte të tilla për të ndikuar në zhvillimin dhe përparimin e fushës së bujqësisë në Kosovë, dhe në këtë rast edhe për përkrahjen që i bëmë kompanisë “Albini” nga Sfeçla. “Shpresojmë se mbështetjet tona në këtë fushë do të vazhdojnë edhe më tutje, sepse me këtë po bëhet edhe ulja e papunësisë”, ka thënë Conrad.
Fermeri Bekim Vokrri e ka falënderuar donatorin për këtë përkrahje, si dhe Komunën e Podujevës, duke thënë se këta po përkujdesen që kompania jonë bujqësore të zgjerohet edhe më tej, duke dhënë rezultate të mira si në kultivimin e produkteve të perimkulturës, deponimin e tyre në këto depo të ndërtuara për ti ruajtur në temperatura të ulëta deri në shitjen apo pasimin e tyre në treg, po ashtu edhe në zbritjen e papunësisë, sepse tani më ne do të punësojmë punëtorë edhe gjatë sezonës së dimrit. Depoja e mëhershme ka pasur kapacitet të deponimit rreth 350 tonelata perime, kurse tani depoja e re ka kapacitet 600 tonelata, me një sipërfaqe prej 2000 m3, ka thënë Vokrri. Ky projekt kap shumën e gjithmbarshme prej 91 mijë euro.
als_Latn als_Latn als_Latn als_Latn